Mtakatifu ni binadamu aliye hai au aliyekufa ambaye dini fulani au watu mbalimbali wanamheshimu kwa namna ya pekee kwa jinsi alivyoonekana kuwa karibu zaidi na Mungu hata akashirikishwa utakatifu wake. Kwa hiyo hutazamwa kama kielelezo cha uadilifu na pengine kama mwombezi pia. Jina linalotumiwa zaidi na Wayahudi ni tzadik (mtu wa haki, mwadilifu), aliyejitahidi kufuata Torati. Kitabu cha Talmud kinasema kila mara duniani walau watu 36 wa namna hiyo (tzadikim) wanaishi kati yetu na kuzuia ulimwengu usiangamizwe kama adhabu ya dhambi. Pengine wanaitwa hivyo hata watu wa mataifa, hasa waliojitahidi kusaidia Wayahudi, k.mf. wakati wa dhuluma. Baadhi yao wanaorodheshwa na kupewa heshima rasmi. Mwanzoni mwa Kanisa kila Mkristo aliitwa mtakatifu kwa sababu alitengwa na ulimwengu na kuwekwa wakfu kwa Mungu aliye mtakatifu, mtakatifu, mtakatifu. Sifa hiyohiyo ilitolewa pia kwa mahali, siku, vitu n.k. kutokana na matumizi yake ya kidini. Kwa Wakatoliki mtakatifu ni yule aliyemfuata Yesu Kristo, akiishi kwa upendo na maadili mengine yanayoutegemea, hasa aliyeyatekeleza kwa kiwango cha ushujaa katika kufia dini, kutoa uhai wake katika kuhudumia wengine au katika maisha ya kila siku.